En ellers stille fredag eftermiddag udviklede sig pludselig dramatisk, da en familie fra Hundborg ville tænde op i deres fyr. Her forvekslede den 45-årige mor dieselolie med benzin, og der stod derfor stikflammer ud af fyret. - Det er et hændeligt uheld, at hun vælger benzin i stedet for diesel. Det kan være farligt, fortæller Ole Vanghøj, der er vagtchef ved Midt- og Vestjyllands Politi. Udover moderen ramte stikflammerne også hendes 7-årige søn, og de blev derfor begge hastet til hospitalet. Moderen blev kørt til hospitalet i Aalborg med politieskorte, mens sønnen grundet sin lave alder blev fløjet til Rigshospitalet. - De har ikke pådraget sig livstruende skader, men det skal behandles, afslutter Ole Vanghøj.
En mor og en søn blev fredag eftermiddag forbrændt, da de ville tænde op i et fyr.